ইএম বাইপাসের মাদুরদহে ভারতী ঘোষের ফ্ল্যাটে তল্লাশি চালিয়ে প্রচুর সরকারি ফাইল ও নথি উদ্ধার হয়েছে বলে বৃহস্পতিবার দাবি করল সিআইডি। ওই ফাইলগুলি পশ্চিম মেদিনীপুর জেলার আগ্নেয়াস্ত্রের লাইসেন্সের আবেদনের। এছাড়া ওই জেলায় পুলিশে চাকরিপ্রার্থীদের বহু ভেরিফিকেশনের নথিপত্র। একইসঙ্গে জানানো হয়েছে, বুধ এবং বৃহস্পতিবার তল্লাশি শেষে ফ্ল্যাট থেকে অনেক দামী মদের বোতলও উদ্ধার হয়েছে। অবসরপ্রাপ্ত আইপিএস অফিসারের ফ্ল্যাটে তল্লাশি অভিযান চলবে বলেই জানিয়েছে সিআইডি।
বেআইনিভাবে সিআইডি তাঁর নাকতলার ফ্ল্যাটে তল্লাশি অভিযান চালিয়েছিল বলে নেতাজিনগর থানায় অভিযোগ দায়ের করেছিলেন ভারতীর স্বামী এম এ ভি রাজু। সেই অভিযোগের ভিত্তিতে রাজুকেই আজ, শুক্রবার সকালে নেতাজিনগর থানায় হাজিরার জন্য নোটিস পাঠানো হয়েছে। যদিও রাজু বর্তমানে ই এম বাইপাসের ধারে একটি হাসপাতালে চিকিৎসাধীন বলেই তাঁর পরিবার সূত্রের খবর।
এদিন সকালে সিআইডি অফিসারদের একটি বড় টিম মাদুরদহে ভারতীর ফ্ল্যাটে তল্লাশিতে যান। তাঁদের সঙ্গে ছিল বড় দু’টি ট্রাঙ্ক। কিছু পরে আনন্দপুর থানার পুলিশ দুই ব্যক্তিকে সেখানে হাজির করে। সিআইডি অফিসারেরা তাঁদের নিয়ে বাড়ির ভিতরে যান। অলোক অধিকারী নামে এক ব্যক্তিকে কয়েক ঘণ্টা পরে ওই বাড়ি থেকে বার করে পুলিশ নিয়ে যায়। জানা গিয়েছে, অলোক ওই বাড়ির অন্য একটি ফ্ল্যাটে পাঁচবছর ধরে কেয়ারটেকার ছিলেন। অপর ব্যক্তিও ওই বাড়িতেই একটি ফ্ল্যাটে কেয়ারটেকারের কাজ করেন। সন্ধ্যায় সিআইডি’র ডিআইজি (অপারেশন্স) নিশাত পারভেজ জানান, মাদুরদহের ফ্ল্যাট থেকে আগ্নেয়াস্ত্রের লাইসেন্সের আবেদনের প্রচুর সরকারি ফাইল এবং পুলিশে চাকরির ভেরিফিকেশনের বহু নথি আটক করা হয়েছে। ৫৭ বোতল দামী মদও মিলেছে তল্লাশিতে। 
মাদুরদহের যে ফ্ল্যাট থেকে আড়াই কোটি টাকা উদ্ধার হয়েছে, সেই ফ্ল্যাটের মালিক বিশ্বজিৎ চক্রবর্তী আনন্দপুর থানায় রাজু, ভারতী, ভারতীর দেহরক্ষী সুজিত মণ্ডল এবং কেয়ারটেকার রাজমঙ্গল সিংহের বিরুদ্ধে বুধবার অভিযোগ দায়ের করেছেন। বিশ্বজিতের অভিযোগ আদালতগ্রাহ্য নয় বলে পুলিশ কোনও মামলা দায়ের করেনি।